CELEX: 32011D0730
Language: sl
Date: 2011-11-09 00:00:00
Title: Izvedbeni sklep Komisije z dne 9. novembra 2011 o finančnem prispevku Unije za nujne ukrepe za boj proti slinavki in parkljevki v Bolgariji leta 2011 (notificirano pod dokumentarno številko C(2011) 7993)

11.11.2011   
            
            
               SL
            
            
               Uradni list Evropske unije
            
            
               L 293/36
            
         IZVEDBENI SKLEP KOMISIJE
   z dne 9. novembra 2011
   o finančnem prispevku Unije za nujne ukrepe za boj proti slinavki in parkljevki v Bolgariji leta 2011
   (notificirano pod dokumentarno številko C(2011) 7993)
   (Besedilo v bolgarskem jeziku je edino verodostojno)
   (2011/730/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (1) in zlasti člena 14 Odločbe,
   ob upoštevanju naslednjega:
   
               (1)
            
            
               Slinavka in parkljevka je zelo nalezljiva virusna bolezen divjih in domačih parkljarjev, ki resno vpliva na donosnost reje živali ter povzroča motnje v trgovini znotraj Unije in pri izvozu v tretje države.
            
         
               (2)
            
            
               Ob izbruhu slinavke in parkljevke obstaja tveganje, da se povzročitelj bolezni razširi na druga gospodarstva, kjer vzrejajo živali dovzetnih vrst, v prizadeti državi članici, vendar tudi na druge države članice ali tretje države zaradi premikov živih dovzetnih živali ali njihovih proizvodov.
            
         
               (3)
            
            
               Direktiva Sveta 2003/85/ES z dne 29. septembra 2003 o ukrepih Skupnosti za obvladovanje slinavke in parkljevke, ki razveljavljajo Direktivo 85/511/EGS in odločbe 89/531/EGS in 91/665/EGS ter spreminja Direktivo 92/46/EGS (2), določa ukrepe, ki jih morajo države članice ob izbruhu takoj izvajati, da se prepreči nadaljnje širjenje virusa.
            
         
               (4)
            
            
               Odločba 2009/470/ES določa postopke, ki urejajo finančni prispevek Unije za posebne veterinarske ukrepe, vključno z nujnimi ukrepi. V skladu s členom 14(2) navedene odločbe države članice prejmejo finančni prispevek za kritje stroškov nekaterih ukrepov za izkoreninjenje slinavke in parkljevke.
            
         
               (5)
            
            
               Člen 14(4) Odločbe 2009/470/ES določa pravila o deležih stroškov, nastalih v državah članicah, ki jih lahko krije finančni prispevek Unije.
            
         
               (6)
            
            
               Za plačilo finančnega prispevka Unije za nujne ukrepe za izkoreninjenje slinavke in parkljevke veljajo pravila iz Uredbe Komisije (ES) št. 349/2005 z dne 28. februarja 2005 o določitvi pravil v zvezi s financiranjem Skupnosti nujnih ukrepov in ukrepov za boj proti nekaterim živalskim boleznim iz Odločbe Sveta 90/424/EGS (3).
            
         
               (7)
            
            
               V Bolgariji je v prvih šestih mesecih leta 2011 prišlo do izbruhov slinavke in parkljevke. Bolgarija je sprejela ukrepe zoper navedene izbruhe v skladu z Direktivo 2003/85/ES.
            
         
               (8)
            
            
               Bolgarski organi so s poročili Stalnemu odboru za prehranjevalno verigo in zdravje živali ter z rednim sporočanjem informacij o položaju glede bolezni dokazali, da so učinkovito izvajali ukrepe nadzora iz Direktive 2003/85/ES.
            
         
               (9)
            
            
               Tako so bolgarski organi izpolnili vse tehnične in upravne obveznosti v zvezi z ukrepi iz člena 14(2) Odločbe 2009/470/ES in člena 6 Uredbe (ES) št. 349/2005.
            
         
               (10)
            
            
               Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJI SKLEP:
   Člen 1
   Finančni prispevek Unije Bolgariji
   1.   Bolgariji se dodeli finančni prispevek Unije za kritje stroškov, ki jih je imela v prvih šestih mesecih leta 2011 zaradi uvedbe ukrepov za boj proti slinavki in parkljevki iz člena 14(2) in (4) Odločbe 2009/470/ES.
   2.   Finančni prispevek Unije je enak 60 % (šestdesetim odstotkom) skupnih upravičenih odhodkov.
   3.   Višina finančnega prispevka iz odstavka 1 se določi z naknadnim sklepom, ki se sprejme po postopku iz člena 40(2) Odločbe 2009/470/ES.
   Člen 2
   Naslovnik
   Ta sklep je naslovljen na Republiko Bolgarijo.
   
      V Bruslju, 9. novembra 2011
      
         
            Za Komisijo
         
         John DALLI
         
            Član Komisije
         
      
   
   
      (1)  UL L 155, 18.6.2009, str. 30.
   
      (2)  UL L 306, 22.11.2003, str. 1.
   
      (3)  UL L 55, 1.3.2005, str. 12.